‘Transitorower’ vra borgtogArgieffoto. Nathaniel Nathi Mafala (32), ŉ man wat daarvan beskuldig word dat hy deel was van ŉ groep swaar gewapende aanvallers wat in Januarie na bewering ŉ G4S-geldwa met springstof oopgeblaas en beroof het, se aansoek om borgtog is Vrydag in die Pretoria-landdroshof geweier. Kapt. Ndivhuwo Mulamu, woordvoerder van die polisie, het gesê Mafala het verskyn op aanklagte van poging tot moord, gewapende roof, die besit van ŉ ongelisensieerde vuurwapen en die besit van vermoedelik gesteelde goedere. Die Valke se afdeling wat werk met die beheer van onwettige vuurwapens en prioriteitsgeweldsmisdade het Mafala op 20 Februarie in Soshanguve, noord van Pretoria, in hegtenis geneem. “Die verdagtes het na bewering op die middag van 21 Januarie op die N1-snelweg losgebrand op ŉ G4S-voertuig wat geld na Kempton Park vervoer het. Twee ander voertuie het by hulle aangesluit en die transitovoertuig van die pad af gedwing. Die bestuurder en die bemanning is van hul vuurwapens beroof. ŉ Onbevestigde bedrag kontant is ook gesteel ná die kluise oopgeblaas is met springstof,” het Mulamu gesê. Ooggetuies het die polisie in kennis gestel van die voorval. Die polisie het gereageer en ŉ skietgeveg het tussen die verdagtes en die polisie losgebars waartydens die verdagtes daarin kon slaag om te ontsnap. Die Valke het die saak ondersoek en Mafala is in hegtenis geneem. Polisie-handradio’s, sleutels, ŉ ongelisensieerde vuurwapen en kontant wat glo van die misdaadtoneel gesteel is, is in sy besit gevind. Daar is ook R100 000 kontant in sy ouers se huis in Brits aangetref. Die saak is tot 19 Maart uitgestel en Mafala bly in aanhouding tot dan. Nog inhegtenisnemings word verwag.